钦定古今图书集成/明伦汇编/交谊典/第072卷 > 《答侯继书》前人
## 钦定古今图书集成/明伦汇编/交谊典/第072卷 > 《答侯继书》前人

裴子自城来，得足下一书。明日又于崔大处得足下
陜州所留书，翫而复之，不能自休。寻知足下不得留，
仆又为考官所辱，欲致一书开足下，并自舒其所怀，
含意连辞，将发复已，卒不能成就其说。及得足下二
书，凡仆之所欲进于左右者，足下皆已自得之。仆虽
欲重累其辞，谅无居足下之意外者，故绝意不为行。
自念方当远去，潜深伏隩，与时世不相闻，虽足下之
思我，无所窥寻其声光，故不得不有书为别，非复有
所感发也。仆少好学问，《五经》之外，百氏之书，未有闻
而不求，得而不观者。然其所志，惟在其意义所归，至
于礼乐之名数，阴阳土地星辰方药之书，未尝一得
其门户。虽今之仕进者不要此道，然“古之人未有不
通此而能为大贤君子者。”仆虽庸愚，每读书辄用自
愧。今幸不为时所用，无朝夕役役之劳，将试学焉。力
不足而后止，犹将愈于汲汲于时俗之所争，既不得
而怨天尢人者，此吾今之志也。惧足下以吾退归，因
谓我不复能自彊不息，故因书奉晓。冀足下知吾之
退未始不为进，而众人之进未始不为退也。既货马，
即求船东下，二事皆不过后月十日。有相问者为我
谢焉